b'\n_START_ARTICLE_\nMordva\n_START_SECTION_\nMaantiede\n_START_PARAGRAPH_\nMordvan kartta_NEWLINE_Mordvan tasavalta rajoittuu pohjoisessa Ni\xc5\xbeni Novgorodin alueeseen, id\xc3\xa4ss\xc3\xa4 T\xc5\xa1uvassiaan ja Uljanovskin alueeseen, etel\xc3\xa4ss\xc3\xa4 Penzan alueeseen ja l\xc3\xa4nness\xc3\xa4 Rjazanin alueeseen._NEWLINE_Tasavallan pinta-ala on 26 200 neli\xc3\xb6kilometri\xc3\xa4 eli tasavalta on alueeltaan melko pieni federaatiosubjekti. Pinta-ala vastaa noin 7,7 prosenttia Suomen pinta-alasta.\n_START_SECTION_\nPinnanmuodot ja vesist\xc3\xb6t\n_START_PARAGRAPH_\nMordva sijaitsee Volgan ja Okan v\xc3\xa4lisell\xc3\xa4 alueella. Maan luoteisosat kuuluvat alavaan Okan\xe2\x80\x93Donin tasankoon ja it\xc3\xa4osa kuuluu Mordvan yl\xc3\xa4nk\xc3\xb6\xc3\xb6n, joka liittyy kaakossa Volgan yl\xc3\xa4nk\xc3\xb6\xc3\xb6n. Maanpinnan korkeus vaihtelee l\xc3\xa4nness\xc3\xa4 100\xe2\x80\x93200 metriss\xc3\xa4; Mordvan korkein kohta on 325 metri\xc3\xa4 merenpinnan yl\xc3\xa4puolella._NEWLINE_Vesist\xc3\xb6jen ja soiden osuus on pieni. Mordvan alueella on kaikkiaan 114 jokea. L\xc3\xa4nsiosan suurin joki on Mok\xc5\xa1a, johon laskevat pienemm\xc3\xa4t Vad, Satis, Sivin, Issa ja Urei. It\xc3\xa4osan suurimmat joet ovat it\xc3\xa4rajalla virtaava Sura ja siihen laskeva Alatyr. Maan keskiosan huomattavin joki on Alatyriin laskeva Insar. J\xc3\xa4rvi\xc3\xa4 tasavallassa on noin 500.\n_START_SECTION_\nKasvillisuus\n_START_PARAGRAPH_\nMordva sijaitsee mets\xc3\xa4- ja mets\xc3\xa4arovy\xc3\xb6hykkeen rajalla. Mordvan pinta-alasta on metsien peitossa 26 prosenttia. Mets\xc3\xa4t ovat sijoittuneet p\xc3\xa4\xc3\xa4asiassa maan l\xc3\xa4nsi- ja pohjoisosiin. Yleisimpi\xc3\xa4 puulajeja ovat lehtipuista tammi, koivu, haapa, lepp\xc3\xa4 ja lehmukset sek\xc3\xa4 havupuista m\xc3\xa4nty. Maaper\xc3\xa4 on p\xc3\xa4\xc3\xa4asiassa hedelm\xc3\xa4llist\xc3\xa4 mustanmullan aluetta ja noin puolet tasavallan pinta-alasta on viljelty\xc3\xa4.\n_START_SECTION_\nIlmasto\n_START_PARAGRAPH_\nMordvassa vallitsee leuto mannerilmasto. Keskil\xc3\xa4mp\xc3\xb6tila on tammikuussa \xe2\x80\x9311,2\xc2\xa0\xcb\x9aC ja hein\xc3\xa4kuussa +19,2\xc2\xa0\xcb\x9aC. Vuoden keskim\xc3\xa4\xc3\xa4r\xc3\xa4inen sadem\xc3\xa4\xc3\xa4r\xc3\xa4 vaihtelee maan eri osissa 450 mm:st\xc3\xa4 525 mm:iin.\n_START_SECTION_\nSuojelualueet\n_START_PARAGRAPH_\nTasavallan luonnonsuojelualueista merkitt\xc3\xa4vimpiin luetaan tasavallan luoteisosassa oleva, vuonna 1936 perustettu Mordvan P.G. Smidovitsan luonnonpuisto (pinta-ala 321,5 km\xc2\xb2) ja koillisosassa Kemljan kyl\xc3\xa4n pohjoispuolella sijaitseva, vuonna 1995 perustettu Smolnyin kansallispuisto (365,0 km\xc2\xb2). Mordvan luonnonpuiston sis\xc3\xa4ll\xc3\xa4 sijaitsee laaja Ni\xc5\xbeni Novgorodin alueen Sarovin suljetun tiedekaupungin (ZATO) koealue rakennuksineen ja koekenttineen. Osin Mordvan luonnonpuiston ymp\xc3\xa4r\xc3\xb6im\xc3\xa4 Sarov oli aiemmin yksi salaisista ydinaseteollisuuden tutkimuskeskuksista.\n_START_SECTION_\nVarhaisempaa historiaa\n_START_PARAGRAPH_\nVanhimmat arkeologiset merkit ihmisest\xc3\xa4 Mordvan alueella sijoittuvat neoliittiselle kivikaudelle._NEWLINE_Ensimm\xc3\xa4inen v\xc3\xa4itetty tieto mordvalaisista on per\xc3\xa4isin Jordanekselta vuodelta 551. Sen mukaan ostrogoottien kuningas Ermanarik alisti mordens-kansan valtansa alle 300-luvun keskivaiheilla. On kuitenkin kyseenalaistettu, tarkoittiko t\xc3\xa4m\xc3\xa4 nimitys mordvalaisia._NEWLINE_Slaavilaisten kansojen siirtyminen l\xc3\xa4nnest\xc3\xa4 mordvalaisten naapuruuteen alkoi 700-luvulla. Mordvalaiset joutuivat samoihin aikoihin it\xc3\xa4isten naapuriensa bolgaarien vaikutuksen alaisiksi ja osittain heid\xc3\xa4n valtansa allekin.\n_START_SECTION_\nMordvalaisten sotia\n_START_PARAGRAPH_\nEnsimm\xc3\xa4inen ven\xc3\xa4l\xc3\xa4inen maininta mordavalaisista on Nestorin kronikassa, jossa kerrotaan muun muassa mordvalaisten ja muiden kansojen v\xc3\xa4lisist\xc3\xa4 sodista. Kronikan mukaan Muromin ruhtinas Jaroslav Svjatoslavit\xc5\xa1 taisteli mordvalaisia vastaan tappiollisesti vuonna 1103. Kronikka mainitsee mordvalaisten my\xc3\xb6s jossain vaiheessa maksaneen veroa ruseille eli Kiovan Rusille. Vuonna 1184 puolestaan Vladimirin suuriruhtinas hy\xc3\xb6kk\xc3\xa4si mordvalaisten kimppuun palatessaan sotaretkelt\xc3\xa4 Volgan bolgaareja vastaan._NEWLINE_Mordvalaisten asuinalue k\xc3\xa4sitti tuolloin yhten\xc3\xa4isen, nykyist\xc3\xa4 Mordvan tasavaltaa laajemman alueen._NEWLINE_Hy\xc3\xb6kk\xc3\xa4ykset jatkuivat 1200-luvulla pohjoisesta Vladimirin ja Muromin ruhtinaskuntien taholta ja etel\xc3\xa4st\xc3\xa4 Rjazanin ruhtinaskunnan taholta ja n\xc3\xa4m\xc3\xa4 saivat rajaseutua vaikutuspiirins\xc3\xa4 alle. Noin vuonna 1220 hy\xc3\xb6kk\xc3\xa4\xc3\xa4j\xc3\xa4t valloittivat Okan ja Volgan yhtym\xc3\xa4kohdasta mordvalaiskyl\xc3\xa4n ja nimesiv\xc3\xa4t sen Ni\xc5\xbeni Novgorodiksi. Siit\xc3\xa4 tuli Moskovan ruhtinaskunnan tukikohta mordvalaisia k\xc3\xa4yt\xc3\xa4vi\xc3\xa4 sotia vastaan. _NEWLINE_Ven\xc3\xa4l\xc3\xa4isl\xc3\xa4hteiden mukaan mordvalaiset eiv\xc3\xa4t muodostaneet valtiollista kokonaisuutta vaikka mainintoja mordvalaisruhtinaista l\xc3\xb6ytyykin. Ers\xc3\xa4l\xc3\xa4isten ryhm\xc3\xa4\xc3\xa4n kuulunut Purgas-niminen mordvalaisruhtinas mordvalaisalueen pohjoisosasta oli liitossa Volgan bolgaarien kanssa ja taisteli Vladimirin ruhtinaskunnan kanssa Volgan ja Okan hallinnasta. Purgasin joukkoihin liittyi my\xc3\xb6s veroja paenneita naapurikansojen talonpoikia. Ven\xc3\xa4l\xc3\xa4iset kronikat mainitsevat samalta ajalta Pure\xc5\xa1-nimisen mordvalaisruhtinaan etel\xc3\xa4iselt\xc3\xa4 alueelta. Pure\xc5\xa1 liittoutui moskovalaisten kanssa ja h\xc3\xa4nen poikansa voitti Purgasin.\n_START_SECTION_\nMongolien ja tataarien vallan aika\n_START_PARAGRAPH_\nMordvalaisten taistelut p\xc3\xa4\xc3\xa4ttyiv\xc3\xa4t 1200-luvun alun j\xc3\xa4lkeen, koska id\xc3\xa4st\xc3\xa4 saapuneet mongolit alistavat Tartaarian kansat valtansa alle. Mordvalaiset taistelivat ajoittain yhdess\xc3\xa4 moskovalaisten kanssa mongoleja vastaan._NEWLINE_Mongolivaltakunnan hajottua mongolit perustivat valloittamalleen it\xc3\xa4isen Euroopan alueelle Kultaisen ordan valtakunnan vuonna 1241. Kultaisen ordan v\xc3\xa4est\xc3\xb6st\xc3\xa4 suurin osa oli tataareja ja muita turkinsukuisia kansoja, vaikka valtakunnan johtajat olivatkin mongoleja. Mordvalaisten asuinalueen it\xc3\xa4osa joutui suoraan Kultaisen ordan vallan alle ja l\xc3\xa4nsiosa puolestaan tuli kuulumaan Kultaisen ordan vasalleina olevien ven\xc3\xa4l\xc3\xa4isten ruhtinaskuntien alaisuuteen. Kultaisen ordan tataarien mainitaan tehneen h\xc3\xa4vitysretken mordvalaisten maille muun muassa vuonna 1288._NEWLINE_Slaavilainen uudisasutus alkoi ty\xc3\xb6nty\xc3\xa4 mordvalaisten maille 1300-luvulla. Ers\xc3\xa4l\xc3\xa4iset yrittiv\xc3\xa4t 1360-luvulla vallata Ni\xc5\xbeni Novgorodin, siin\xc3\xa4 kuitenkin ep\xc3\xa4onnistuen. Vuonna 1377 mordvalaiset tuhosivat yhdess\xc3\xa4 tataarien kanssa Pjana-joelle tunkeutuneen Moskovan sotajoukon, jonka n\xc3\xa4m\xc3\xa4 puolestaan kostivat tekem\xc3\xa4ll\xc3\xa4 h\xc3\xa4vitysretken mordvalaisten alueelle._NEWLINE_Kun slaavit 1300-luvun lopulla alkoivat p\xc3\xa4\xc3\xa4st\xc3\xa4 mongolien ylivallasta, he alkoivat valloittaa etel\xc3\xa4ist\xc3\xa4 mok\xc5\xa1alaisten asuttamaa aluetta. Ers\xc3\xa4l\xc3\xa4iset puolestaan j\xc3\xa4iv\xc3\xa4t Kultaisen ordan vallan alle, ja sen hajotessa 1400-luvulla ers\xc3\xa4l\xc3\xa4isist\xc3\xa4 tuli Kazanin kaanikunnan alaisia. Kun Moskovan tsaari Iivana Julma valloitti Kazanin kaanikunnan vuonna 1552, my\xc3\xb6s ers\xc3\xa4l\xc3\xa4iset joutuivat ven\xc3\xa4l\xc3\xa4isvallan alle.\n_START_SECTION_\nVen\xc3\xa4j\xc3\xa4n vallan aika\n_START_PARAGRAPH_\nVen\xc3\xa4j\xc3\xa4n vallan alle joutuminen ei aluksi tuonut suurta muutosta mordvalaisten el\xc3\xa4m\xc3\xa4\xc3\xa4n. Mordvalaiset pysyiv\xc3\xa4t omien ruhtinaidensa alaisina, mutta maksoivat aiemmin Kazanin kaanikunnalle maksamansa verot Ven\xc3\xa4j\xc3\xa4lle ja joutuivat suorittamaan my\xc3\xb6s asepalvelusta. Entisen Kazanin kaanikunnan v\xc3\xa4est\xc3\xb6\xc3\xa4 kohdeltiin Ven\xc3\xa4j\xc3\xa4ll\xc3\xa4 vierasheimoisina, joka oli lakiin perustuva erikoisasema._NEWLINE_Olot alkoivat kuitenkin nopeasti huonontua. Verojen m\xc3\xa4\xc3\xa4r\xc3\xa4 kasvoi ja ven\xc3\xa4l\xc3\xa4inen ylimyst\xc3\xb6 ja luostarit alkoivat ottaa haltuunsa mordvalaisten maita. Ven\xc3\xa4l\xc3\xa4iset veronkantajat ja virkamiehet harjoittivat kiskontaa ja muita v\xc3\xa4est\xc3\xb6\xc3\xa4 sortavia toimenpiteit\xc3\xa4. Mordvalaisia ryhdyttiin my\xc3\xb6s pakolla k\xc3\xa4\xc3\xa4nnytt\xc3\xa4m\xc3\xa4\xc3\xa4n ortodoksiseen uskontoon. Alueelle perustettiin ortodoksisia luostareita k\xc3\xa4\xc3\xa4nnytysty\xc3\xb6t\xc3\xa4 tukemaan ja mordvalaisten uhrilehdot h\xc3\xa4vitettiin. Kostoksi n\xc3\xa4ist\xc3\xa4 toimenpiteist\xc3\xa4 mordvalaiset tappoivat k\xc3\xa4\xc3\xa4nnytyksen aloittaneen Rjazanin piispan. Mordvalaisten luopuminen omasta uskonnostaan oli kuitenkin hidasta ja monia sen piirteit\xc3\xa4 s\xc3\xa4ilyi vaikka heist\xc3\xa4 nimellisesti tulikin kristittyj\xc3\xa4. Tyytym\xc3\xa4tt\xc3\xb6min\xc3\xa4 oloihinsa mordvalaiset osallistuivat Vale-Dimitrin ja Stenka Razinn kapinoihin 1600-luvulla. Molempien kapinoiden aikana he pyrkiv\xc3\xa4t valloittamaan Ni\xc5\xbeni Novgorodia._NEWLINE_Mordvalaisten kapinointi kuitenkin tukahdutettiin ja he joutuivat entist\xc3\xa4 tukalampaan asemaan. T\xc3\xa4m\xc3\xa4n j\xc3\xa4lkeen mordvalaiset aloittivat oman kansainvaelluksensa it\xc3\xa4\xc3\xa4n ja etel\xc3\xa4\xc3\xa4n, etsien vapaampia ja parempia oloja. Mordvalaisten siirtyminen jatkui entist\xc3\xa4 voimakkaampana my\xc3\xb6s 1700-luvulla. Niin suurin osa mordvalaiskansasta hajaantui Volgan it\xc3\xa4puolisille alueille ja Saratovin kuvernementtiin. Siirtyminen jatkui yh\xc3\xa4 1800-luvulla. T\xc3\xa4ll\xc3\xb6in mordvalaisia muutti muun muassa L\xc3\xa4nsi-Siperiaan, Ven\xc3\xa4j\xc3\xa4n kaukoit\xc3\xa4\xc3\xa4n ja Keski-Aasiaan. T\xc3\xa4st\xc3\xa4 siirtymisest\xc3\xa4 johtuu mordvalaisten nykyinen hajanainen ja laaja asuinalue. Mordvalaisten laajamittainen siirtyminen it\xc3\xa4\xc3\xa4n ja ven\xc3\xa4l\xc3\xa4isten uudisasukkaitten tulo johti jo 1600-luvulla siihen, ett\xc3\xa4 mordvalaiset j\xc3\xa4iv\xc3\xa4t v\xc3\xa4hemmist\xc3\xb6ksi alkuper\xc3\xa4isell\xc3\xa4 asuinalueellaan._NEWLINE_Ven\xc3\xa4j\xc3\xa4 vahvisti asemiaan nykyisen Mordvan alueella 1600-luvulla. Alue oli tuolloin Ven\xc3\xa4j\xc3\xa4n levotonta kaakkoisrajaa. Ven\xc3\xa4j\xc3\xa4 perusti 1600-luvun puoliv\xc3\xa4liss\xc3\xa4 Insarjoen varrelle Saranskin (per. 1641) ja Insarin (per. 1648) linnoitukset. Nykyisen Mordvan alueen ensimm\xc3\xa4inen kaupunki perustettiin vuonna 1651 Saranskin linnoituksesta._NEWLINE_Kazanin kaanikunnan ajoilta periytyv\xc3\xa4 mordvalaisten vierasheimoinen asema alkoi h\xc3\xa4vit\xc3\xa4 1700-luvulla. Mordvalaiset talonpojat joutuivat n\xc3\xa4in samalle tasolle ven\xc3\xa4l\xc3\xa4isten talonpoikien kanssa. Mordvalaisista ei kuitenkaan tullut yksityisten maanomistajien maaorjia, vaan he s\xc3\xa4ilyiv\xc3\xa4t kruunun alaisina. Poikkeuksen t\xc3\xa4ss\xc3\xa4 suhteessa teki vain luoteisin ers\xc3\xa4l\xc3\xa4isalue. Mordvalaisten elintapojen ven\xc3\xa4l\xc3\xa4istyminen alkoi voimistua 1700-luvulla, alueelle muuttaneen ven\xc3\xa4l\xc3\xa4isen v\xc3\xa4est\xc3\xb6n vaikutuksesta. Mordvalaisten yl\xc3\xa4luokka omaksui nopeasti ven\xc3\xa4l\xc3\xa4isten tavat, mutta maaseudulla mordvalainen kulttuuri kuitenkin s\xc3\xa4ilyi. Mordvankielelle alettiin k\xc3\xa4\xc3\xa4nt\xc3\xa4\xc3\xa4 l\xc3\xa4hinn\xc3\xa4 uskonnollisia kirjoja. Kirjoituksessa k\xc3\xa4ytettiin 1700-luvulla latinalaisia aakkosia, mutta 1800-luvun puoliv\xc3\xa4liss\xc3\xa4 siirryttiin k\xc3\xa4ytt\xc3\xa4m\xc3\xa4\xc3\xa4n kyrillisi\xc3\xa4 aakkosia. Ven\xc3\xa4j\xc3\xa4 perusti 1700-luvun lopulla nelj\xc3\xa4 kaupunkia linnoitusten ja suurien kylien paikoille, jotka mainitaan ensimm\xc3\xa4isen kerran jo 1500- tai 1600-luvuilla. N\xc3\xa4m\xc3\xa4 nelj\xc3\xa4 kaupunkia olivat vuonna 1779 perustettu Temnikov ja vuonna 1780 perustetut Krasnoslobodsk, Insar ja Ardatov._NEWLINE_Kristinuskon asemaa alueen ei-ven\xc3\xa4l\xc3\xa4isest\xc3\xa4 v\xc3\xa4est\xc3\xb6st\xc3\xa4 haluttiin lis\xc3\xa4t\xc3\xa4 1800-luvulla. Sen seurauksena perustettiin mordvalainen k\xc3\xa4\xc3\xa4nn\xc3\xb6sosasto, joka alkoi tuottaa mordvankielist\xc3\xa4 materiaalia. Kouluissa opetuskielen\xc3\xa4 s\xc3\xa4ilyi kuitenkin ven\xc3\xa4j\xc3\xa4, ja mordvasta tuli vain oppiaine. K\xc3\xa4\xc3\xa4nn\xc3\xb6sty\xc3\xb6n seurauksena syntyi mordvalainen sivistyneist\xc3\xb6, joka arvosti omaa kulttuuriaan. Ennen vuoden 1917 vallankumousta jo noin 100 mordvalaista oli suorittanut yliopistollisen loppututkinnon._NEWLINE_Tultaessa 1900-luvun alkuun, oli Mordvan alueen p\xc3\xa4\xc3\xa4elinkeinona maanviljely. Metsien supistumisen vuoksi aiemmin mordvalaisille t\xc3\xa4rke\xc3\xa4 mehil\xc3\xa4istenhoito oli menett\xc3\xa4nyt merkityst\xc3\xa4\xc3\xa4n. Karjatalous ei ollut kovin kehittynytt\xc3\xa4._NEWLINE_Kun Ven\xc3\xa4j\xc3\xa4n keisarikunta romahti 1917 ja alkoi Ven\xc3\xa4j\xc3\xa4n sis\xc3\xa4llissota, mordvalaiset olivat yhten\xc3\xa4 Volgan alueen kansoista perustamassa Idel-Uralin tasavaltaa. Mordvan it\xc3\xa4osat olivat osa Idel-Uralia, mutta bol\xc5\xa1evikit valloittivat Idel-Uralin kuitenkin jo vuoden 1918 lopulla.\n_START_SECTION_\nVen\xc3\xa4j\xc3\xa4n federaation osana\n_START_PARAGRAPH_\nNeuvostoliiton hajotessa Mordvien ASNT julistautui suvereniksi Mordvan tasavallaksi, josta tuli osa Ven\xc3\xa4j\xc3\xa4n federaatiota. Mordvankielinen opetus alkoi lis\xc3\xa4\xc3\xa4nty\xc3\xa4 kouluissa.\n_START_SECTION_\nV\xc3\xa4est\xc3\xb6\n_START_PARAGRAPH_\nMordvan asukasluku oli vuoden 2010 v\xc3\xa4est\xc3\xb6nlaskennan mukaan 834\xc2\xa0755 ja asukastiheys 31,9\xc2\xa0as/km\xc2\xb2. V\xc3\xa4est\xc3\xb6st\xc3\xa4 oli naisia 54,0\xc2\xa0% ja miehi\xc3\xa4 46,0\xc2\xa0%.\n_START_SECTION_\nSuurimmat kaupungit ja taajamat\n_START_PARAGRAPH_\nVuonna 2010 Mordvan v\xc3\xa4est\xc3\xb6st\xc3\xa4 asuu kaupungeissa 60,4\xc2\xa0% (504\xc2\xa0336) ja maaseudulla 39,6\xc2\xa0% (330\xc2\xa0419). Maan suurin kaupunki on p\xc3\xa4\xc3\xa4kaupunki Saransk (297\xc2\xa0414 as.). Muita tasavallan kaupunkeja ovat Ruzajevka (47\xc2\xa0523 as.), Kovylkino (21\xc2\xa0307 as.), Krasnoslobodsk (10\xc2\xa0151 as.), Ardatov (9\xc2\xa0400 as.), Insar (8\xc2\xa0687 as.) ja Temnikov (7\xc2\xa0243 as.)._NEWLINE_Suurimpia muita taajamia, joista useimmat ovat kaupunkityyppisi\xc3\xa4 taajamia ja toimivat tyypillisesti paikallishallinnon alatasolla kaupunkikuntansa keskuksina, ovat: Javas (\xd0\xaf\xd0\xb2\xd0\xb0\xd1\x81, 7\xc2\xa0941 as.), Komsomolski (\xd0\x9a\xd0\xbe\xd0\xbc\xd1\x81\xd0\xbe\xd0\xbc\xd0\xbe\xd0\xbb\xd1\x8c\xd1\x81\xd0\xba\xd0\xb8\xd0\xb9, 13\xc2\xa0513 as.), Ljambir (\xd0\x9b\xd1\x8f\xd0\xbc\xd0\xb1\xd0\xb8\xd1\x80\xd1\x8c, kyl\xc3\xa4, 8\xc2\xa0457 as.), Luhovka (\xd0\x9b\xd1\x83\xd1\x85\xd0\xbe\xd0\xb2\xd0\xba\xd0\xb0, osa Saranskin kaupunkipiirikuntaa; 8\xc2\xa0639 as.), Romodanovo (\xd0\xa0\xd0\xbe\xd0\xbc\xd0\xbe\xd0\xb4\xd0\xb0\xd0\xbd\xd0\xbe\xd0\xb2\xd0\xbe, 9\xc2\xa0410 as.), Torbejevo (\xd0\xa2\xd0\xbe\xd1\x80\xd0\xb1\xd0\xb5\xd0\xb5\xd0\xb2\xd0\xbe, 9\xc2\xa0373 as.), T\xc5\xa1amzinka (\xd0\xa7\xd0\xb0\xd0\xbc\xd0\xb7\xd0\xb8\xd0\xbd\xd0\xba\xd0\xb0, 9\xc2\xa0463 as.) ja Zubova Poljana (\xd0\x97\xd1\x83\xd0\xb1\xd0\xbe\xd0\xb2\xd0\xb0 \xd0\x9f\xd0\xbe\xd0\xbb\xd1\x8f\xd0\xbd\xd0\xb0, 10\xc2\xa0338 as.).\n_START_SECTION_\nTalous\n_START_PARAGRAPH_\nMordvan osuus Ven\xc3\xa4j\xc3\xa4n bruttokansantuotteesta oli vuonna 2010 yhteens\xc3\xa4 104,3 miljardia ruplaa, mik\xc3\xa4 vastasi noin 0,3 prosenttia maan BKT:st\xc3\xa4. Laskennallinen osuus henke\xc3\xa4 kohti oli 125,0 tuhatta ruplaa eli 3062 euroa vuodessa. T\xc3\xa4m\xc3\xa4 vastaa vain 48 prosenttia Ven\xc3\xa4j\xc3\xa4n keskim\xc3\xa4\xc3\xa4r\xc3\xa4isest\xc3\xa4 BKT-tasosta asukasta kohti. Mordova kuuluikin vuonna 2010 t\xc3\xa4ll\xc3\xa4 mittarilla Ven\xc3\xa4j\xc3\xa4n 25 v\xc3\xa4hiten tuottavan federaatiosubjektin joukkoon._NEWLINE_Mordvassa on kuitenkin monipuolista teollisuutta. Merkitt\xc3\xa4vimm\xc3\xa4t alat ovat elektroniikka-, kemian-, elintarvike-, koneenrakennus-, metalli- ja \xc3\xb6ljykemianteollisuus. Lis\xc3\xa4ksi valmistetaan kuorma-autoja, kaivinkoneita, huonekaluja, tekstiileit\xc3\xa4 ja nahkatuotteita. Kaivosteollisuus hy\xc3\xb6dynt\xc3\xa4\xc3\xa4 kalkkia ja muita rakennusaineteollisuuden raaka-aineita._NEWLINE_Maataloudessa on keskitytty maanviljelyyn. T\xc3\xa4rkeimm\xc3\xa4t viljelykasvit ovat vehn\xc3\xa4, ruis, pavut, maissi, hamppu, sokerijuurikas, peruna ja vihannekset. Lis\xc3\xa4ksi harjoitetaan karjankasvatusta ja mehil\xc3\xa4istenhoitoa.\n_START_SECTION_\nLiikenne\n_START_PARAGRAPH_\nMordvan liikenneyhteydet ovat hyv\xc3\xa4t. Tasavallan rautatieverkosta vastaa kolme Ven\xc3\xa4j\xc3\xa4n rautateiden alueellista yhti\xc3\xb6t\xc3\xa4. Kuiby\xc5\xa1evin rautatie-yhti\xc3\xb6 vastaa Ven\xc3\xa4j\xc3\xa4n p\xc3\xa4\xc3\xa4ratoihin kuuluvan, tasavallan l\xc3\xa4pi kulkevan poikittaisradan osuudesta Mordvan l\xc3\xa4nsirajalta it\xc3\xa4\xc3\xa4n; rata kulkee reitti\xc3\xa4 Moskova\xe2\x80\x93Rjazan I\xe2\x80\x93Zubova Poljana\xe2\x80\x93Torbejevo\xe2\x80\x93Kovylkino\xe2\x80\x93Ruzajevka\xe2\x80\x93Samara. Yhti\xc3\xb6 vastaa my\xc3\xb6s kahdesta t\xc3\xa4h\xc3\xa4n pohjois-etel\xc3\xa4suuntaisesti liittyv\xc3\xa4st\xc3\xa4 sivuradasta eli etel\xc3\xa4\xc3\xa4n johtavasta osuudesta Ruzajevka\xe2\x80\x93Penza ja pohjoiseen viev\xc3\xa4st\xc3\xa4 etapista Ruzajevka\xe2\x80\x93Saransk\xe2\x80\x93Romodanovo (Kr. Uzel). Romodanovosta jatkaa kaksi Gorkin rautatie-yhti\xc3\xb6n vastuulla olevaa rataa. N\xc3\xa4ist\xc3\xa4 ensimm\xc3\xa4inen johtaa Mordvan Romodanovosta koilliseen kohti Kazania. Toinen vie pohjoiseen: ensin Moskova\xe2\x80\x93Kazan -p\xc3\xa4\xc3\xa4radan Arzamas I asemalle ja sielt\xc3\xa4 edelleen pohjoiseen Ni\xc5\xbeni Novgorodiin. Moskovan rautatie-yhti\xc3\xb6lle kuuluu puolestaan yksi p\xc3\xa4\xc3\xa4radan sivurata tasavallan l\xc3\xa4nsip\xc3\xa4\xc3\xa4ss\xc3\xa4._NEWLINE_Saranskin lentoasema sijaitsee runsas 7 kilometri\xc3\xa4 Saranskin keskustasta etel\xc3\xa4kaakkoon. Sielt\xc3\xa4 tasavallan oma lentoyhti\xc3\xb6 Avia Mordovia lent\xc3\xa4\xc3\xa4 p\xc3\xa4ivitt\xc3\xa4in Moskovan Domodedovon kansainv\xc3\xa4liselle lentoasemalle ja takaisin. Lis\xc3\xa4ksi kaupungin pohjoispuolella Ljambirin piirin Ljambirin kyl\xc3\xa4n vieress\xc3\xa4 on hieman lyhyempi lentokentt\xc3\xa4.\n_START_SECTION_\nPolitiikka\n_START_PARAGRAPH_\nPitk\xc3\xa4aikainen p\xc3\xa4\xc3\xa4ministeri Vladimir Volkov nousi tasavallan p\xc3\xa4\xc3\xa4mieheksi vuonna 2012. Mordvan p\xc3\xa4\xc3\xa4mies johtaa my\xc3\xb6s tasavallan hallitusta. Hallituksen uudeksi puheenjohtajaksi astui puolestaan Vladimir Su\xc5\xa1kov. T\xc3\xa4t\xc3\xa4 ennen Mordvan presidenttin\xc3\xa4 (p\xc3\xa4\xc3\xa4miehen aikaisempi nimitys) toimi vuosina 1995-2012 Nikolai Merku\xc5\xa1in.\n_START_SECTION_\nKulttuuri ja koulutus\n_START_PARAGRAPH_\nP\xc3\xa4\xc3\xa4kaupungissa Saranskissa on useita museoita, kuten esimerkiksi Mordvalaisen kulttuurin museo. Saranskissa toimii my\xc3\xb6s Mordvan tasavallan kansalliskirjasto ja kuuluisa nukketeatteri._NEWLINE_P\xc3\xa4\xc3\xa4kaupungissa Saranskissa toimii Mordvan yliopisto, kasvatustieteellinen instituutti ja teatteri-instituutti.'